**Xbox-ohjain** on Microsoftin Xbox-pelikonsoleja varten kehittämä peliohjain. Uusi ohjainmalli on esitelty aina uuden konsolisukupolven julkaisun yhteydessä.

Versiot
-------

### Alkuperäisen Xboxin ohjaimet

Alkuperäisen vuonna 2001 julkaistun Xbox-konsolin mukana tuli kaikilla markkina-alueilla Japania lukuun ottamatta "The Duke" -lempinimen saanut langallinen ohjain. Ohjaimessa on kaksi analogista sauvaa ja liipaisinpainiketta (LT ja RT), ristiohjain ja seuraavat painikkeet: back, start, X, Y, A, B sekä valkoinen ja musta painike ohjaimen oikeanpuoleisessa yläkulmassa.

Koska alkuperäinen ohjain koettiin suurikokoiseksi ja kömpelöksi, se korvatiin uudella Controller S -ohjaimella, joka tuli uusien konsolien mukana Yhdysvalloissa vuodesta 2002 ja Euroopassa vuodesta 2003 alkaen. Japanissa tämä ohjain oli toimitettu konsolien mukana alusta alkaen. Pienemmän koon ja paremmin käteen sopivan muotoilun lisäksi ohjaimessa oli muitakin eroja. Back- ja start-painikkeet sijaitsivat ristiohjaimen vasemmalla puolella ja musta ja valkoinen painike puolestaan oli siirretty oikeanpuoleisen analogisauvan oikealle puolelle.

* Alkuperäinen ohjain "The Duke".Alkuperäinen ohjain "The Duke".
* Xbox Controller SXbox Controller S

### Xbox 360 -ohjain

Xbox 360:n julkaisun yhteydessä vuonna 2005 esiteltiin uusi ohjain, joka oli nyt saatavilla myös langattomana. Perusmuotoilu säilyi hyvin samankaltaisena kuin Controller S:ssä, mutta lisänä olivat PlayStation 2:n DualShock 2 -ohjaimen tapaiset olkapainikkeet (LB ja RB) liipaisinten etupuolella. Ohjaimen keskellä on logoksi naamioitu guide-painike, josta konsolin voi käynnistää ja sammuttaa. Painikkeen kautta pääsee käsiksi myös guide-valikkoon. Sen vasemmalla ja oikealla puolella ovat back- ja start-painikkeet. Musta ja valkoinen painike poistuivat.

Ohjaimesta on kaksi versiota: langallinen ja langaton. Langaton toimii sekä AA-kokoisilla paristoilla että erikseen myytävällä NiMH-akkupatteripaketilla, johon voi myös liittää niin ikään erikseen myytävän latausjohdon. Latausjohdon avulla peliä voi pelata samaan aikaan, kun akku latautuu. Ohjaimeen on sisäänrakennettu äänikommunikaattorin liitin. Ohjainta voi käyttää myös Windowsilla. Lisävarusteena on mahdollista hankkia ohjaimen alareunaan, käsikahvojen väliin kiinnittyvä QWERTY-mininäppäimistö, jonka avulla viestien kirjoittaminen ja kirjoitettavien kenttien täyttö on helpompaa. Myös tavallisen USB-näppäimistön voi liittää laitteeseen USB-liitännällä. Muita lisävarusteita ovat headset, ratti, kitaraohjain, rummut ja mikrofoni.

Vuonna 2010 julkaistiin ohjaimen uudistettu versio, jossa ristiohjaimen asentoa on mahdollista säätää kääntämällä sitä. Tällöin ristipainike nousee hieman ylemmäs. Myös analogisauvojen kumipäällisissä oli uusi muotoilu.

* Langallinen Xbox 360 -ohjain.Langallinen Xbox 360 -ohjain.
* Ohjain lisävarusteinen mininäppäimistö kiinnitettynä.Ohjain lisävarusteinen mininäppäimistö kiinnitettynä.
* Xbox 360 -ohjaimen uudempi versio. Pikkukuvassa ristiohjain eli d-pad on nostettu yläasentoon.Xbox 360 -ohjaimen uudempi versio. Pikkukuvassa ristiohjain eli d-pad on nostettu yläasentoon.

### Xbox One -ohjain

Xbox Onen julkaisun yhteydessä vuonna 2013 esiteltiin uusi ohjain (mallinumero 1537), joka säilytti saman painikkeiden asettelun kuin edeltänyt Xbox 360:n ohjain, mutta muotoiluun ja ergonomiaan oli tehty uudistuksia. Paristo/akkukotelo oli esimerkiksi integroitu paremmin ohjaimen runkoon, eikä se enää ollut selkeästi esiintyöntyvä osa ohjaimen takapuolella. Lisäksi liipaisinpainikkeisiin tuli omat tärinämoottorit.

Vuonna 2015 julkaistiin kevyesti uudistettu versio (mallinumero 1697), johon tuli 3,5 millimetrin audioliitäntä kuulokkeita varten ja lisäksi olkapainikkeita uudistettiin hieman.

Xbox One S:n julkaisun yhteydessä vuonna 2016 ohjain uudistui jälleen (mallinumero 1708). Tärkein uudistus oli Bluetooth-tuki, jonka ansiosta ohjainta on mahdollista käyttää langattomasti tietokoneella. Aiemmissa Xbox One -ohjaimen versioissa guide-painiketta ympäröivä osa oli aina kiiltävän musta, mutta uusimmassa versiossa se vastaa ohjaimen rungon väriä. Lisäksi kädensijoissa oli uusi kuviointi paremman pidon takaamiseksi. Uusi ohjainmalli toimitettiin kaikkien Xbox One S- ja One X -konsolien mukana.

* Xbox One -ohjain (malli 1537)Xbox One -ohjain (malli 1537)
* 3,5 mm audioliitäntä, joka tuli ensimmäistä kertaa 1697-malliin.3,5 mm audioliitäntä, joka tuli ensimmäistä kertaa 1697-malliin.
* Xbox One -ohjain (malli 1708)Xbox One -ohjain (malli 1708)

#### Elite-ohjain

Xbox One Elite -konsolin julkaisun yhteydessä vuonna 2015 esiteltiin Elite-ohjain (mallinumero 1698), jota on mahdollista kustomoida vaihdettavilla osilla ja liipaisinpainikkeiden herkkyys on säädettävissä. Se tuli Elite-konsolin mukana, mutta oli ostettavissa myös erikseen. Kädensijat ovat kumipintaiset ja takaavat paremman pidon. Alkuperäinen väritys on musta/hopea, mutta myöhemmin saataville tulivat myös valkoinen sekä *Gears of War 4* -pelin mukainen punainen erikoisväritys.

Vuonna 2019 alkuperäisen Elite-ohjaimen korvasi uusi Series 2 -versio (mallinumero 1797), johon tulleita uudistuksia ovat analogisauvojen jäykkyyden säätö ja sisäänrakennettu ladattava akku. Ohjaimesta tuli saataville myös edullisempi Core-versio, jonka mukana ei tule vaihto-osia eikä lataustelakkaa.

* Xbox One Elite -ohjain (malli 1698)Xbox One Elite -ohjain (malli 1698)
* Xbox One Elite Series 2 -ohjain (malli 1797)Xbox One Elite Series 2 -ohjain (malli 1797)

### Xbox Series -ohjain

Xbox Series -konsolien julkaisun yhteydessä vuonna 2020 esitelty uusi ohjain (mallinumero 1914) koki hyvin vähän muutoksia verrattuna edeltäjäänsä. Suurin uudistus on "share"-painike ohjaimen keskellä, joka mahdollistaa pelileikkeiden nopean tallentamisen ja jakamisen, lisäksi ristiohjain on uudenmallinen. Ohjain on taaksepäin yhteensopiva Xbox One -konsolien kanssa, samoin kuin kaikkia Xbox Onen ohjaimia voi myös käyttää Xbox Series -konsoleilla. 

* Xbox Series -ohjainXbox Series -ohjain

Xbox Design Lab
---------------

Microsoft julkisti 13. kesäkuuta 2016 Xbox Design Lab -palvelun, jonka saatavuus rajoittui alun perin ainoastaan Yhdysvaltoihin ja Kanadaan. Palvelun avulla asiakkaiden on mahdollista suunnitella ja tilata räätälöity Xbox-ohjain (alun perin malli 1708) valitsemalla haluamansa väri ohjaimen eri osiin. Alun perin mahdollisia väriyhdistelmiä oli yhteensä noin kahdeksan miljoonaa kappaletta. Lisäksi ohjaimeen on mahdollista saada enintään 16 merkkiä pitkä kaiverrettu teksti.

Räätälöintimahdollisuudet ovat sittemmin laajentuneet muun muassa kuviointeihin ja kumipäällysteisiin ohjaimen kädensijoihin. Microsoftin mukaan mahdollisia yhdistelmiä on yhteensä yli miljardi erilaista. Palvelun saatavuus on laajentunut myös Euroopan markkinoille.

Palvelu poistui tilapäisesti käytöstä 14. lokakuuta 2020, kun Xbox Onen ja sen ohjainten valmistus loppui uuden Xbox Series -konsolimalliston tieltä. Xbox Design Lab palasi saataville uuden Series-ohjaimen voimin 17. kesäkuuta 2021. Lokakuusta 2022 lähtien myös Elite Series 2 -ohjain on ollut kustomoitavissa palvelun kautta.

Lähteet
-------

1. ↑  Eight Million Ways to Personalize Your Xbox Wireless Controller with Xbox Design Lab *Xbox Wire*.  13.6.2016. Microsoft. Viitattu 9.3.2023. (englanniksi)
2. 1 2  Introducing Our Launch Line-up of Next-gen Xbox Accessories, Coming November 10 *Xbox Wire*.  21.9.2020. Microsoft. Viitattu 9.3.2023. (englanniksi)
3. 1 2  Microsoft’s Xbox Design Lab returns for Xbox Series X custom controllers *The Verge*.  17.6.2021. Viitattu 9.3.2023. (englanniksi)
4. ↑  Personalize Your Elite Series 2 Controller with Xbox Design Lab *Xbox Wire*.  18.10.2022. Microsoft. Viitattu 9.3.2023. (englanniksi)